[{"text_idx": "#000000", "text": "Udari begira jarri gaituen eguraldi honek landareak ederki mugitu ditu. Gu ere bai. Zaldibarren, Eitzaga auzoko zabortegiko madarikazioaren ardurak eskatzera, eta langileei, haien senideei eta auzotarrei babesa emateko manifestazioan Eibarko Aman\u0303atik abiatu ginen. Hasi zain ginela hor non ikusten dudan balkoi bat leiho-geranio lorez bete (Pelargonium x hortorum). Loretza gorriak begia jo zidan."}, {"text_idx": "#000002", "text": "Moko-motzek beren landareak badituzte, odolur edo odarra esaten diogun Polygonum avicularis landareari hormatxori-moko esaten diote gaztelaniaz. Gaur, baina, moko-motzak alde batera utzi eta, Aman\u0303ako leiho-geranioen aitzakian, moko-luzeei heldu behar diet. Zehazki, Geraniaceae familiako moko-luzeei. Geraniaceae familiak 700 espezie biltzen ditu, 11 generotan banatuta.\nHorietako genero bat da leiho-geranioena, Pelargonium, alegia. Pelargonium izena grekoko pelargos hitzetik dator, hau da zikoina edo amiamokoa. Haien mokoa ekartzen du gogora bere fruituak. Gehienak afrikarrak dira eta usaintsuak; apaingarri gisa erabiltzen ditugu, aspalditik."}, {"text_idx": "#000004", "text": "Geraniaceae familiako beste genero mokoduna Geranium da. Hori ere grekotik dator, geranos hitzetik eta kurriloa esan nahi du. Beste hegazti moko luze bat. Hemen ere fruituaren eta kurriloaren mokoaren antza da gakoa. Hirurehunen bat espezie biltzen ditu genero horrek, eta batzuk oso gureak ditugu. Adibidez, zaingorri, zangorri, zangogorri, gatugorri, katugorri, San Robertoren zaingorri edo kurlo-belar esaten dioguna, Geranium robertianum."}, {"text_idx": "#000005", "text": "Udaberria badoa eta mokodun geranio jende hau loratzeko prest da. Ugaltzeko ere sasoi ederra da: gustukoa topatzen duzunean, adar muturtxo bat kendu eta aldaxka gisa landatu. Zikoina, kurrilo, koartza... berdin da, moko luzeok bere loraldiekin madarikaziorik handiena ere iraultzen dute."}]